Source: https://www.globenewswire.com/news-release/2020/03/25/2005974/0/fi/MARIMEKKO-OYJ-N-HALLITUS-MUUTTAA-OSINGONJAKOEHDOTUSTAAN.html
Timestamp: 2020-04-09 11:34:46+00:00
Document Index: 5150709

Matched Legal Cases: ['KKO ', 'KKO ', 'kko ', 'kko ', 'kko ', 'kko ', 'kko ']

MARIMEKKO OYJ:N HALLITUS MUUTTAA OSINGONJAKOEHDOTUSTAAN Helsinki Stock Exchange:MMO1V
MARIMEKKO OYJ:N HALLITUS MUUTTAA OSINGONJAKOEHDOTUSTAAN
March 25, 2020 02:40 ET | Source: Marimekko Oyj
Marimekko Oyj, Pörssitiedote, 25.3.2020 klo 8.40
Marimekko Oyj on tänään perunut 13.2.2020 antamansa tulosohjeistuksen, sillä nopeasti muuttuvan koronavirustilanteen vuoksi tarkkaa arviota pandemian vaikutuksista liiketoimintaan ei ole parhaillaan mahdollista antaa. Yhtiön hallitus on tästä syystä harkinnut uudelleen tilinpäätöstiedotteen yhteydessä antamaansa voitonjakoehdotusta, joka oli 0,90 euroa osakkeelta.
Hallitus muuttaa ehdotustaan 8.4.2020 pidettävälle yhtiökokoukselle siten, että yhtiökokous päättäisi valtuuttaa hallituksen päättämään enintään 0,90 euron osakekohtaisen osingon jakamisesta yhdessä tai useammassa erässä myöhempänä ajankohtana, kun yhtiö voi arvioida koronaviruspandemian vaikutuksia yhtiön liiketoimintaan luotettavammin. Valtuutus olisi voimassa seuraavaan varsinaiseen yhtiökokoukseen asti. Yhtiö julkistaa hallituksen mahdollisen osingonjakopäätöksen erikseen ja vahvistaa samassa yhteydessä asiaankuuluvat täsmäytys- ja maksupäivät.
Yhtiö pyytää niitä osakkeenomistajia, jotka ovat 23.3.2020 yhtiökokouksen poikkeusjärjestelyjä koskevan tiedotteen mukaisesti ehtineet antaa valtakirjan välityksellä äänestysohjeen päätöskohtaan numero 8, vahvistamaan aiemman äänestysohjeen voimassaolon tai muuttamaan äänestysohjettaan lähettämällä yhtiölle uuden valtakirjan äänestysohjeineen saman 23.3.2020 julkistetun tiedotteen ohjeiden mukaisesti
Puh. 040 584 6944
anna.tuominen@marimekko.com
Marimekko on suomalainen lifestyle-designyritys, joka tunnetaan ennen kaikkea omaleimaisista kuvioista ja väreistä. Yhtiön tuotevalikoimaan kuuluu korkealuokkaisia vaatteita, laukkuja ja asusteita sekä kodintavaroita sisustustekstiileistä astioihin. Kun Marimekko vuonna 1951 perustettiin, sen ennennäkemättömät painokankaat antoivat sille vahvan ja ainutlaatuisen identiteetin. Marimekko-tuotteita myydään noin 40 maassa. Vuonna 2019 tuotteiden brändimyynti oli 251 miljoonaa euroa ja yhtiön liikevaihto 125 miljoonaa euroa. Marimekko-myymälöitä on noin 150 eri puolilla maailmaa. Keskeisiä markkinoita ovat Pohjois-Eurooppa, Pohjois-Amerikka ja Aasian-Tyynenmeren alue. Konsernin palveluksessa on noin 450 henkeä. Yhtiön osake noteerataan Nasdaq Helsinki Oy:ssä. www.marimekko.com